**Awgrymiadau Ymarfer:**   
**Adnabod Pryderon Proffesiynol**

Adroddodd y **Truth Project**, sy’n rhan o’r Ymchwiliad Annibynnol i Gam-drin Plant yn Rhywiol (IICSA), dan arweiniad yr Athro Alexis Jay, fod:

* 23 y cant o ymatebwyr wedi dweud iddynt gael eu cam-drin fel plant gan staff dysgu neu addysg
* 12 y cant wedi dweud iddynt gael eu cam-drin gan weithwyr proffesiynol eraill, megis ymarferwyr meddygol, gweithwyr cymdeithasol a’r heddlu.

Dylai ymarferwyr gadw mewn cof felly ei bod yn bosib i’r sawl sydd mewn sefyllfa o ymddiriedaeth dros y plant fod yn eu cam-drin.

**Methu sylwi neu adrodd: esgeulustod proffesiynol**

Mae plant mewn lleoliadau y tu allan i’w cartrefi nid yn unig yn wynebu risg o gamdrinwyr ond hefyd oedolion sy’n methu a sylwi ar gamdriniaeth neu, os ydynt yn sylwi arno, yn methu ag adrodd amdano. Esgeulustod proffesiynol yw hyn.

Mewn asesiad thematig a wnaed gan yr Asiantaeth Troseddu Genedlaethol (NCA) ac Awdurdod Cam-fanteisio ar Blant a’u Hamddiffyn Ar-lein (CEOP), dangosodd canfyddiadau:

* nad yw rhai ymarferwyr yn sylwi ar a/neu yn methu ag adrodd am gamdriniaeth gan gydweithwyr ac eraill mewn sefyllfa o ymddiriedaeth
* strwythurau rheoli a all droi staff iau ymaith rhag adrodd am amheuon
* strwythurau sefydliadol sy’n caniatáu i droseddwyr ennill ymddiriedaeth eu dioddefwyr a’r sawl a ddylai fod yn eu hamddiffyn
* i rai aelodau o staff, gall gwarchod enw da’r sefydliad gymryd blaenoriaeth dros adrodd am gamdriniaeth
* fe all ymarferwyr fod dan “ffug ganfyddiad” nad yw camdriniaeth sefydliadol yn digwydd bellach, oherwydd natur hanesyddol achosion a datblygiadau diweddar mewn diogelu.

Dylid rhoi ystyriaeth benodol i blant ag anableddau corfforol neu ddysgu difrifol sydd yn arbennig o agored i gamdriniaeth ac esgeulustod. Gall peth o ymddygiad ymarferwyr fod â bwriadau da, ond few all fod yn gamdriniaeth. Mae astudiaeth a gwblhawyd gan Featherstone a Northcott, er ei fod yn canoli ar gleifion gyda dementia, yn darlunio hyn. Canfu’r ymchwilwyr o Gymru enghreifftiau o’u hastudiaeth o nyrsys a chymhorthwyr gofal iechyd:

* codi rheiliau ochr ar welyau
* cau dillad gwely i mewn yn dynn o gwmpas cleifion fel na allant symud
* atal cleifion rhag codi o’r gwely trwy symud eu cymhorthion cerdded ymaith
* mewn rhai achosion, rhoi cyffuriau tawelu i gleifion.

Y rhesymeg y tu ôl i’r gweithredoedd hyn oedd ofnau am ddiogelwch y cleifion petaent yn cael symud o gwmpas yn rhydd. Yn y sefyllfaoedd hyn, yr oedd y cleifion yn cael eu cam-drin yn gorfforol a seicolegol am eu bod yn colli eu rhyddid, eu hawliau a’u rhyddid i symud.

Ymysg esiamplau eraill o risg niwed gan ymarferwyr i unigolion gydag anghenion cymhleth a nodwyd o adolygiadau o arferion ar draws y DU, mae:

* difenwi, gweiddi, bychanu
* methu â gofalu bod unigolyn dan eu gofal yn derbyn yr help angenrheidiol i yfed, bwyta, mynd i’r toiled
* diffyg sylw i newid padiau ymataled neu gynlluniau rheoli doluriau gwasgu
* defnydd amhriodol o feddyginiaeth nad yw’n cwrdd ag anghenion yr unigolyn
* symud a thrin sy’n debyg o achosi anaf neu niwed
* cam-fanteisio cysylltiedig â budd-daliadau, incwm, eiddo, ac ati.

**Mwy o wybodaeth:**

Independent Inquiry into Child Sexual Abuse (IICSA)

<https://www.iicsa.org.uk/>

(Cyrchwyd 5/8/2019)

Featherstone a Northcott Stories of Dementia

<http://www.storiesofdementia.com/2018/04/research-report.html>

(Cyrchwyd 6/7/2019)